
Utánpótláskorú női kézilabdázók sportmotivációjának vizsgálata

Kulcsszavak: sportmotiváció; introjektált motiváció; amotiváció; utánpótláskorú kézilabdázók
Jelen kutatás az utánpótláskorú kézilabdázók sportmotivációját vizsgálja atekintetben, hogy mely tényezők befolyásolhatják ennek alakulását, esetleg a későbbiekben valamely aspektusa összefüggésbe hozható-e a korai sportolói pályafutás felhagyásával. Vizsgálatunk alapfelvetése szerint a sportoló életkora, valamint a motiváció egyes faktorai között összefüggés mutatkozott meg. 
Kutatásunkban 11-20 éves serdülőkorú lányokat vizsgáltunk (N=173), akik jelenleg 6 vidéki és környékbeli egyesület játékosai. Kapcsolatot és különbséget véltünk felfedezni a sportolók különböző motivációs faktorai és életkora között, valamint szintén különbséget állapítottunk meg a bajnokság színvonala, a hosszabb távú célok, kézilabdázó esetében a sportágat befolyásoló személy és az amotiváció között. A mérési eljárás kérdőíves volt, a sportoló motivációjára vonatkozó kérdőív esetében pedig a H-SMS kérdőívet alkalmaztuk. 
Eredményeink alapján elmondhatjuk, hogy a kézilabdázó életkora szignifikáns összefüggésben áll a sportoló belső motivációjával, valamint a bajnokság színvonala szintén szignifikáns kapcsolatot mutatott az introjektált motivációval, valamint a balkezességi dominancia is szerepet játszik a belső motiváció mértékében. Erre vonatkozólag ugyan szakirodalmi hátteret nem találtunk, de a jövőre vonatkozólag elindíthat egy újabb kutatási területet.



